Det var en stor afskedsdelegation der fredag morgen var mødt op på Gammel Torv i Aalborg. Og det var også noget af en flok at sige farvel til. 39 ryttere drog præcis kl.8.00 afsted på syv dage og 1371 kilometers rejse, fra Aalborg til Concorde Pladsen i Paris. - Benene har det rigtig godt, lige nu, lød det med et smil fra en af deltagerne Anna Emilie Livbjerg. 800.000 kroner har det nordjyske hold samlet ind, markant mere end sidste år, hvor holdet havde debut som Rynkebyhold. - Det er vi meget stolte af. Vi kan mærke en stor fremgang, og ikke mindst interesse. Det at vi cyklede sidste år gør, at folk ved hvem vi er, og det har været meget lettere at få folk i tale i år, siger leder af holdet Finn Thor Hansen. Med tre kanoner blev holdet skudt afsted af Viceborgmester Mariann Geller. Og netop kvinder mangler lidt på holdet, der består af 31 mænd og blot 8 kvinder. - Jeg blev inviteret sidste år, men det kan da godt være jeg skal overveje det igen, man behøver jo ikke cykle hele vejen, lød det fra Mariann Geller.

Referat:
Team Rynkebys nordjyske delegation er i topform, og tror på en god tur til Paris.